# Œuvres complètes de Theophile (Jannet)/À M. de M.
## ELEGIE, À M. DE M…

* Desjà trop longuement la paresse me flatte,
* Et je sens qu’à la fin elle devient ingratte ;
* J’ay donné trop de temps à mon propre plaisir,
* Pour trop de liberté j’ay manqué de loisir.
* Je veux effrontement, avecques mon salaire,
* Nourrir à tes dépens le soucy de me plaire.
* Je ne puis estre esclave et vivre en te servant
* Comme un maistre d’hostel, secretaire ou suivant :
* Telle condition veut une humeur servile,
* Et pour me captiver elle est un peu trop vile ;
* Mais puis que le destin a trahi mon esprit,
* Et que loing du Perou la fortune me prit,
* Je dois aymer mon joug, m’y rendre volontaire,
* Et dedans la contraincte obeir et me taire ;
* C’est d’un juste devoir surmonter la raison,
* Et trouver la franchise au fond d’une prison.
* Or je suis bien heureux sous ton obeyssance :
* En ma captivité j’ay beaucoup de licence,
* Et tout autre que toy se lasseroit enfin
* D’avoir si librement un serf si libertin.
* Le soin de te servir est ce qui moins m’aflige,
* Et l’honneur de te voir est ce qui plus m’oblige.
* Ton entretien est doux, agreable et sçavant,
* Aux plus doctes discours qu’on peut mettre en avant ;
* Tes regards sont courtois, tes propos amiables,
* Ton humeur agreable et tes mœurs sociables.
* Tes charges, tes maisons, tes qualitez, ton bien,
* Au prix de ta vertu je ne les prise rien.
* J’estime ton merite : il vaut mieux que le Gange ;
* Tes richesses au prix sont de terre et de fange.
* Cela n’a point d’esclat auprès de ta valeur.
* Et mon poëme aussi n’emprunte rien du leur;
* La race, la grandeur, l’argent, la renommée,
* Aux jugemens bien clairs n’est qu’ombre et que fumée :
* C’est un lustre pipeur qui s’escoule et qui fuit
* Avec l’entendement du brutal qui le suit.
* Je sçay que la nature a voulu que tu prinsses
* Et le sang et le nom d’une race de princes ;
* Mais, quand bien les grands roys dont le nom est fameux
* T’auroient laissé bien riche et florissant comme eux,
* Si d’un esprit commun le Ciel t’avoit fait naistre,
* Je serois bien marry de t’avoir eu pour maistre.
* Qu’un homme sans esprit est rude et desplaisant,
* Et que le joug des sots est fascheux et pesant !
* Un sage à leur desir sans contraincte ne plie,
* Et jamais sans regret d’un tel nœud ne se lie.
* Un sot, il est cruel, ingrat, impérieux ;
* Tantost on le void morne et tantost furieux ;
* Oblige sans subject, mal à propos offence.
* Et qui ne faict jamais du bien quand il y pense.
* Son esprit ignorant ne peut rien estimer.
* Il n’a nulle raison, il ne sçait rien aymer ;
* Or il veut qu’on le tance et tantost qu’on le loue ;
* Tantost il faict du bruit et tantost il se joue.
* Il ne sçait qui le fasche ou qui luy faict plaisir,
* Et luy-mesme en son cœur n’entend point son desir;
* Mais d’un orgueil farouche et d’une ame insolente
* Il force tout devoir, toutes loix violente,
* Et ne peut accorder, tout ignorant qu’il est,
* Qu’une chose soit bien que quand elle luy plaist.
* Estre sçavant, chez luy, c’est une honte, un crime :
* Il croit que c’est tout un qu’un charme ou qu’une rime.
* Si Dieu m’avoit jamais à tel maistre donné,
* Je pourrois bien jurer que je serois damné,
* Et croy que mes destins auroient moins de cholere
* De m’avoir attaché des fers dune galere,
* Bourellé comme ceux que tu voyois ramer
* Quand un si beau destin te porta sur la mer.
* Neptune est effroyable : il tempeste, il escume ;
* Sa fureur jusqu’au Ciel vomit son amertume,
* Trahit les plus heureux et leur fait un cercueil
* Tantost d’un banc de sable et tantost d’un escueil ;
* Ses abois font horreur, et mesme en la bonace
* Par un silence affreux ce trompeur nous menace.
* Il a devant tes yeux faict blesmir les nochers,
* Obscurcy le soleil et fendu les rochers ;
* De ses flots il faict naistre et mourir le tonnerre,
* Et de son bruict hideux gemir toute la terre.
* L’image de la mort passe, au travers des flots,
* Dans les cœurs endurcis des plus fiers matelots.
* Ces frayeurs ne t’ont point esbranlé le courage :
* On t’a veu, tousjours ferme au plus fort de l’orage,
* D’un jugement robuste au milieu du danger,
* Tenir indifferent un sepulchre estranger,
* Et les lasches accens d’une voix estonnée
* Ne t’ont point faict gemir comme faisoit Ænée.
* Bien que moins rudement Neptune l’assaillit,
* Tout heros qu’il estoit, le cœur luy défaillit ;
* Il eut peur de la mort, et se remit en l’ame
* Ses compagnons bruslez dans la troyenne flame,
* Envia leur destin, et d’un esprit peureux
* Pour estre hors du péril, les nomma bien-heureux,
* Se fust voulu rebattre avec l’ombre d’Achille,
* Se plaignoit de survivre aux cendres de sa ville
* Et de n’avoir l’honneur que ses os fussent mis
* Dans le tombeau de Troye où gisoient ses amis.
* Jamais tes sentimens n’auront tant de tristesse,
* Quelque pan de la terre où le soleil te laisse.
* Tu tiens esgallement et propice et fatal
* Ou la terre estrangere, ou le pays natal.
* Ha ! que j’ay de regret de n’avoir veu le monde
* Par où ta jeune ardeur te promena sur l’onde !
* J’escrirois en beaux vers le climat et le lieu
* Où ton bras attaqua les ennemis de Dieu.
* Je serois glorieux d’avoir prins ton image,
* À qui les mieux vantez viendroient faire un hommage.
* Tu me dois accorder deux heures de loisir
* Pour contenter icy mon curieux desir,
* Me faire un long récit de toutes les traverses
* Que t’ont faict tant de mers et de terres diverses.
* Je sçauray jusques où la ligne tu passas,
* Les hommes que tu pris, les lieux que tu forças,
* Et ce combat naval où ton ardeur trop prompte
* Fit rougir tous les tiens de cholere et de honte.
* J’ignore ces hazards : tu me diras que c’est ;
* Tu me diras comment un naufrage se faict.
* Le sanglant desespoir dont le vaincu se ronge
* Et les dangers hideux où le soldat se plonge,
* L’estat d’un homme libre après que le destin
* Au Comité cruel l’a donné pour butin,
* Avec combien d’horreur il se range à la chaîne
* Et force l’innocence à recevoir la peine.
* A voir tous ces objects d’horreur et de pitié.
* Je croy qu’on en devient plus dur de la moitié:
* C’est ce qui rend ainsi le marinier farouche
* Du mal de son prochain moins esmeu qu’une souche,
* Et sur nos passions nostre desir vainqueur
* Enfin dispose à tout et les yeux et le cœur.
* Une lente coustume avec le temps emporte
* De nostre naturel l’affection plus forte;
* Mais ta douce nature, et ton cœur seulement,
* De ces contagions n’est touché nullement.
* Tu revins tout courtois, si bien qu’en apparence
* Tu n’avois point passé les rivages de France.
* Entre tes qualitez, ceste douceur d’esprit
* Qui si facilement par l’oreille me prit
* Oblige plus que tout ; un grand qui s’humilie
* Faict un joug fort aisé dont le plus fier se lie ;
* Il ne faut qu’un sousris, il ne te faut qu’un mot,
* Afin d’ensorceller et le sage et le sot.
* Ceux-là de leur grandeur, comme je pense, abusent.
* Qui leur salut au moindre insollemment refusent.
* Dans une vanité qui les tient tous contrains,
* Ne voyans ce qu’ils sont qu’en l’esclat de leurs trains,
* Se trouvent estonnez, perdans leur bonne mine,
* Si leur suitte ordinaire avec eux ne chemine ;
* Pour monstrer leur pouvoir, d’un accent irrité,
* Parlent à leurs suyvans avec authorité.
* Il est bien raisonnable icy que je te die
* Que ton esprit bien sain n’a point leur maladie :
* L’astre qui te fit naistre evita ce mal-heur,
* Et suivit un destin bien differend du leur.
* Ne crois point que je mente à dessein de te plaire :
* C’est ce que je n’ay point accoustumé de faire.
* Je fais le plus souvent mes discours trop hardis,
* Et pource qu’on me croit on hayt ce que je dis :
* Bienheureux aujourd’huy que, te voulant depeindre,
* Je ne suis obligé de faillir ni de feindre !
* Pour toy seul mon humeur, qui suit la verité,
* Trouve de l’advantage en sa severité.
* Une juste amitié m’excite le courage
* D’une incroyable ardeur à ce dernier ouvrage ;
* Mon esprit glorieux s’attache à cet object,
* Et tire vanité d’un si rare subject.
* Ta vertu me ravit et fait que mon poëme,
* Servant à ton plaisir, m’obligera moy-mesme.
* Or, pour le grand dessein où j’engage mes vers,
* Il faut que tes destins me soient mieux descouvers,
* Que j’entre dans ton ame, et que de là je tire
* La matiere du livre où je te veux descrire.
* Mon travail sera long, et depuis ton berceau
* Possible durera jusques à mon tombeau.
* Au rapport de mes vers n’espere pas qu’on croye
* Que tu sois descendu du fugitif de Troye :
* Car mes inventions, sans prendre rien d’autruy,
* Te feront bien sortir d’aussi bon lieu que luy.
* Il fut un vagabond, et, quoy qu’on le renomme,
* Je ne sçay s’il posa les fondemens de Rome.
* Le conte de sa vie est fort vieux et divers :
* Virgile par luy-mesme a desmenty ses vers.
* Il le depeint devot, et le confesse traistre
* Vers l’Amour que leurs Dieux recognoissent pour maistre ;
* Mais mon dessein n’est pas d’examiner icy
* Les deffauts du Troyen, ny du poëte aussi.
* Plaise à Dieu que des miens nos escrivains se taisent,
* Et qu’à leur goust tardif mes ardeurs ne desplaisent !
* Toutesfois mon renom n’aura que faire d’eux,
* Pourveu que mon travail soit au gré de nous deux.
* Si mes esprits lassez perdent jamais haleine,
* Ton aggreable accueil r’animera ma veine.
* En me louant un peu tu me feras plaisir,
* Et me reschaufferas d’un plus ardant desir.
* Un regard de mespris me rebutte et me lasse,
* Et mon sang le plus chaud en devient tout de glace.
* Donne-moy du repos, et ne viens point choisir
* À mes conceptions les lieux ny le loisir :
* Ores j’ayme la ville, ores la solitude,
* Tantost la pourmenade, et tantost mon estude.
* Bref, si tu ne me tiens pour un fascheux rimeur,
* Tu souffriras un peu de ma mauvaise humeur.
* ↑ À Monsieur de Montmorency.